Trump, sy vrou toets positief vir Covid-19Pres. Donald Trump en sy vrou Melania. (Foto: AP Photo/Evan Vucci) Pres. Donald Trump en sy vrou, Melania, het positief vir Covid-19 getoets. Trump (74) het die nuus op Twitter bekend gemaak en gesê hy en die presidentsvrou sal onmiddellik met hul “kwarantyn- en herstelproses begin”. Dit volg nadat die Trumps vroeër met selfisolasie begin het nadat een van die president se raadgewers positief vir die virus getoets het. Volgens Trump het hy die afgelope week baie tyd saam met Hope Hicks, een van sy vertrouelinge met die langste dienstydperk, deurgebring. Hicks het matige simptome begin ervaar tydens ŉ vlug waarop hulle van ŉ verkiesingsbyeenkoms in Minnesota af teruggekeer het. Hicks is van die ander passasiers geïsoleer en haar diagnose is Donderdag bevestig. Hicks, wat as raadgewer van die president dien, het hom en ander senior personeel ook Dinsdag na die eerste presidensiële debat in Cleveland vergesel. Sy was saam met hom op Marine One, die presidensiële helikopter, asook op Air Force One. Dit is in dié stadium nie duidelik of al Trump se afsprake en verpligtinge vir die volgende paar weke al gekanselleer is en watter invloed dit op sy verkiesingsveldtog kan hê nie. Amerika het meer as 7,2 miljoen Covid-19-gevalle en meer as 200 000 sterftes. Tonight, @FLOTUS and I tested positive for COVID-19. We will begin our quarantine and recovery process immediately. We will get through this TOGETHER! — Donald J. Trump (@realDonaldTrump) October 2, 2020